钦定古今图书集成/明伦汇编/氏族典/第244卷 > 张卲
## 钦定古今图书集成/明伦汇编/氏族典/第244卷 > 张卲

按《宋史张卲传》：“卲字才彦，乌江人。登宣和三年上舍
第。建炎元年，为衢州司刑曹事。三年，金人南侵，诏求
可至军前者，卲慨然请行，转五官，假礼部尚书，充通
问使。见左监军挞揽，命卲拜。卲曰：‘监军与卲为南北
从臣，无相拜礼’。挞揽怒，送密州，囚于祚山。砦明年，又
送卲于刘豫，卲见刘豫，长揖而已，又呼为殿院。豫怒”，
械置于狱。久之，复送于金，拘之燕山僧寺。后金大赦，
许宋使者自便还乡。十三年，得陞秘阁修撰，主管佑
神观。左司谏詹大方论其奉使无成，改台州崇道观。
十九年，以敷文阁待制提举江州太平兴国宫、知池
州，再奉祠，卒。子孝览、孝曾、孝忠。孝曾后亦以出使殁
于金。